CELEX: 32016R1616
Language: el
Date: 2016-09-08 00:00:00
Title: Εκτελεστικός κανονισμός (ΕΕ) 2016/1616 της Επιτροπής, της 8ης Σεπτεμβρίου 2016, για παρέκκλιση από τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου όσον αφορά την πιθανή αναθεώρηση των μέτρων προαιρετικής συνδεδεμένης στήριξης στον τομέα του γάλακτος και των γαλακτοκομικών προϊόντων για το έτος υποβολής αιτήσεων 2017

9.9.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 242/19
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/1616 ΤΗΣ ΕΠΙΤΡΟΠΉΣ
   της 8ης Σεπτεμβρίου 2016
   για παρέκκλιση από τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου όσον αφορά την πιθανή αναθεώρηση των μέτρων προαιρετικής συνδεδεμένης στήριξης στον τομέα του γάλακτος και των γαλακτοκομικών προϊόντων για το έτος υποβολής αιτήσεων 2017
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου, (1) και ιδίως το άρθρο 69 παράγραφος 1,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 52 του κανονισμού (ΕΕ) αριθ. 1307/2013, τα κράτη μέλη μπορούν να χορηγούν, υπό ορισμένες προϋποθέσεις, συνδεδεμένη στήριξη σε γεωργούς σε συγκεκριμένους γεωργικούς τομείς ή τύπους γεωργίας, στον βαθμό που απαιτείται για τη δημιουργία κινήτρου διατήρησης των τρεχόντων επιπέδων παραγωγής στις περιφέρειες ή στους τομείς αυτούς.
            
         
               (2)
            
            
               Λαμβανομένου υπόψη του σχετικά υψηλού επιπέδου παραγωγής και, κατά συνέπεια, της συμπίεσης των τιμών στην αγορά της Ένωσης στον τομέα του γάλακτος και των γαλακτοκομικών προϊόντων και, ιδίως, των προσωρινών δυσκολιών που αντιμετωπίζει επί του παρόντος ο τομέας των γαλακτοκομικών προϊόντων, τα κράτη μέλη θα πρέπει να μπορούν να αποφασίσουν να αναθεωρήσουν τα μέτρα προαιρετικής συνδεδεμένης στήριξης για τον τομέα του γάλακτος και των γαλακτοκομικών προϊόντων για το έτος υποβολής αιτήσεων 2017 προκειμένου να επιτραπεί η συνέχιση της καταβολής της προαιρετικής συνδεδεμένης στήριξης με βάση τον αριθμό των ζώων για τα οποία έγινε δεκτή η στήριξη αυτή το 2016. Μολονότι, βραχυπρόθεσμα, η αναθεώρηση αυτή θα μπορούσε να διακυβεύσει έναν από τους στόχους της προαιρετικής συνδεδεμένης στήριξης, δηλαδή τη διατήρηση των τρεχόντων επιπέδων παραγωγής, τα μέτρα αυτά μπορούν να συμβάλουν στην επίτευξη των στόχων της προαιρετικής συνδεδεμένης στήριξης μακροπρόθεσμα.
            
         
               (3)
            
            
               Λαμβανομένης υπόψη της σοβαρότητας των οικονομικών δυσχερειών που αντιμετωπίζουν επί του παρόντος οι δικαιούχοι, είναι σκόπιμο να χρησιμοποιηθεί το άρθρο 69 παράγραφος 1 του κανονισμού (ΕΕ) αριθ. 1307/2013 ώστε να προβλεφθεί παρέκκλιση από τον τίτλο IV κεφάλαιο 1 του εν λόγω κανονισμού.
            
         
               (4)
            
            
               Για να μπορέσει η Επιτροπή να εποπτεύσει την ορθή εφαρμογή των κανόνων και τον αντίκτυπο της εν λόγω επανεξέτασης, τα κράτη μέλη θα πρέπει να κοινοποιήσουν στην Επιτροπή την απόφασή τους εντός 14 ημερών από την ημερομηνία κατά την οποία ελήφθη η απόφαση.
            
         
               (5)
            
            
               Για να εξασφαλιστεί ότι ο τομέας του γάλακτος και των γαλακτοκομικών προϊόντων μπορούν να επωφεληθούν το ταχύτερο δυνατόν από την παρέκκλιση που προβλέπεται στον παρόντα κανονισμό, ο κανονισμός θα πρέπει να αρχίσει να ισχύει την επομένη της δημοσίευσής του και τα κράτη μέλη θα πρέπει να λάβουν την απόφασή τους εντός 30 ημερών από την ημερομηνία έναρξης ισχύος του παρόντος κανονισμού.
            
         
               (6)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής άμεσων ενισχύσεων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αναθεώρηση των μέτρων στον τομέα του γάλακτος και των γαλακτοκομικών προϊόντων
   1.   Για το έτος υποβολής αιτήσεων 2017, τα κράτη μέλη μπορούν να αποφασίσουν να αναθεωρήσουν το σύνολο των μέτρων που έλαβαν κατ' εφαρμογή του άρθρου 52 του κανονισμού (ΕΕ) αριθ. 1307/2013 στον τομέα του γάλακτος και των γαλακτοκομικών προϊόντων.
   Η αναθεώρηση αυτή συνεπάγεται ότι:
   
               α)
            
            
               θα προβλεφθεί, για το έτος υποβολής αιτήσεων 2017, η πληρωμή στους γεωργούς που δικαιούνται να λάβουν ενισχύσεις σύμφωνα με το άρθρο 9 και το άρθρο 10 παράγραφος 1 του κανονισμού (ΕΕ) αριθ. 1307/2013 να πραγματοποιείται με βάση τον αριθμό των ζώων για τα οποία ο γεωργός είχε δικαίωμα στήριξης στο πλαίσιο των μέτρων αυτών για το έτος υποβολής αιτήσεων 2016· και
            
         
               β)
            
            
               δεν εφαρμόζεται σε όλες τις άλλες ισχύουσες προϋποθέσεις επιλεξιμότητας για τα μέτρα που υπόκεινται σε αναθεώρηση.
            
         Η απόφαση που αναφέρεται στο πρώτο εδάφιο υπερισχύει κάθε απόφασης για αναθεώρηση των μέτρων προαιρετικής συνδεδεμένης στήριξης στον τομέα του γάλακτος και των γαλακτοκομικών προϊόντων σύμφωνα με το άρθρο 53 παράγραφος 6 του κανονισμού (ΕΕ) αριθ. 1307/2013.
   2.   Για κάθε αναθεωρημένο μέτρο προαιρετικής συνδεδεμένης στήριξης, τα κράτη μέλη υπολογίζουν τη μοναδιαία τιμή που αντιστοιχεί στην αναλογία μεταξύ του ποσού που καθορίζεται για τη χρηματοδότηση του μέτρου στον τομέα του γάλακτος και των γαλακτοκομικών προϊόντων, όπως κοινοποιείται σύμφωνα με το παράρτημα I σημείο 3 στοιχείο θ) του κατ' εξουσιοδότηση κανονισμού (ΕΕ) αριθ. 639/2014 της Επιτροπής (2) και τον συνολικό αριθμό των ζώων για το εν λόγω μέτρο προαιρετικής συνδεδεμένης στήριξης.
   Ο συνολικός αριθμός των ζώων που αναφέρεται στο πρώτο εδάφιο αντιστοιχεί:
   
               α)
            
            
               στον συνολικό αριθμό των ζώων για τα οποία έγινε δεκτή η πληρωμή όσον αφορά το έτος υποβολής αιτήσεων 2016· ή
            
         
               β)
            
            
               στον αριθμό των ζώων που αναφέρονται στο στοιχείο α) για τους επιλέξιμους γεωργούς το 2017.
            
         3.   Η ετήσια ενίσχυση που πρέπει να χορηγηθεί στον γεωργό αντιστοιχεί στο μοναδιαίο ποσό που υπολογίζεται σύμφωνα με την παράγραφο 2 πολλαπλασιασμένο επί τον αριθμό των ζώων για τα οποία ο υπό εξέταση γεωργός είχε δικαίωμα στήριξης για το έτος υποβολής αιτήσεων 2016.
   Άρθρο 2
   Προθεσμία
   Η απόφαση που αναφέρεται στο άρθρο 1 λαμβάνεται το αργότερο εντός 30 ημερών από την ημερομηνία έναρξης ισχύος του παρόντος κανονισμού.
   Άρθρο 3
   Κοινοποίηση
   Τα κράτη μέλη κοινοποιούν στην Επιτροπή την απόφαση που αναφέρεται στο άρθρο 1 εντός 14 ημερών από την ημερομηνία κατά την οποία ελήφθη η απόφαση αυτή.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Σεπτεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 608.
   
      (2)  Κατ' εξουσιοδότηση κανονισμός (ΕΕ) αριθ. 639/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την τροποποίηση του παραρτήματος X του εν λόγω κανονισμού (ΕΕ L 181 της 20.6.2014, σ. 1).